**Ark Therapeutics Oy** oli brittiläisen Ark Therapeutics Group Plc:n (LSE: AKT) suomalainen tytäryhtiö, joka on keskittynyt geeniterapiahoidoissa käytettävien adenovirusten valmistamiseen sekä geenilääkkeiden tutkimiseen ja valmistamiseen. Emoyhtiö Ark Therapeutics Plc. oli listattu Lontoon pörssiin. Yritys myytiin myöhemmin pääomasijoittajalle ja yrityksen toiminta lopetettiin.

Nykymuotoinen konserni syntyi vuonna 2000, kun englantilainen Eurogene Ltd. osti suomalaisen Oy Quatrogene Ltd:n, joka on nykyisin Ark Therapeutics Oy. Yrityksen ensimmäiset aivosyöpälääkkeiden patentit ovat peräisin vuonna 1993 perustetusta Medigene Oy:stä.
Konsernin tuotekehitys pohjaa perustajien, Itä-Suomen yliopiston professori Seppo Ylä-Herttualan sekä University College Londonin professori John Martinin ja Stephen Barkerin tekemään pitkäaikaiseen tutkimustyöhön.

Ark Therapeutics Oy työllisti aikoinaan noin 5-80 työntekijää. Yrityksen toimitilat sijaitsivat Technopolis Kuopiossa. Emoyhtiö toimi aikaisemmin Lontoossa.

Geenilääketehdas
----------------

Ark Therapeuticsin (GMP 1 ja GMP 2 -luokiteltu) geenilääketehdas valmistui vuonna 2007 Kuopioon.
Joulukuussa 2007 yritys julkisti laajennushankkeen 500 neliön tuotantotilojen rakentamisesta. Tuotantokapasitetti on 120 000–150 000 annosta vuodessa, kun aikaisemmin se oli vain 1 000 annosta vuodessa. Investoinnin kokonaisarvo oli yli 10 miljoonaa euroa, josta viidenneksen kattoi TE-keskus. Tämä 2,19 miljoonan euron avustus on TE-keskuksen kaikkien aikojen suurin toimialalle myöntämä tuki.

Laajennuksen myötä heinäkuussa 2008 Kuopioon valmistui tuotantolaitos, jossa voidaan yrityksen mukaan täyttää EU:n ja Yhdysvaltojen biotekniikka- ja turvallisuussäännökset. Se on yksi geenilääkkeiden kaupalliseen tuotantoon hyväksytyistä lääketehtaista. Uudet 547 neliön tilat työllistivät noin 10-15 henkilöä. Uusissa GMP 3 -luokitelluissa puhdastiloissa Ark Therapeutics aikoi aloittaa pahanlaatuisen aivosyövän hoitoon tarkoitetun Cerepro-lääkkeen valmistuksen. Cerepron kaupallista tuotantoa ei kuitenkaan koskaan käynnistetty. Huhtikuussa 2012 Fimea sertifioi Arkin uusimman 650m² GMP 3 -luokitellun puhdastilan.. Tilat ovat uuden yrityksen käytössä.

Cerepro
-------

Cerepro läpäisi puolueettomat potilastutkimukset kesällä 2008. Kyseessä oli ensimmäinen laaja faasi III -tutkimus, jossa on osoitettu tilastollisesti merkittävä geenivalmisteen hoitoteho. Yhtiö haki lupaa lääkkeen kaupallisen tuotannon aloittamiseksi Euroopan lääkeviranomaisilta. Kaupallisen tuotannon kerrottiin alkavan aikaisintaan keväällä 2010. Helmikuussa 2009 Ark ilmoitti, että Ranskan lääkevalvontaviranomainen AFSSAPS hyväksyi lääkkeen käytön yksittäisten glioomapotilaiden hoitoon, vaikka Cereprolla ei ollut vielä varsinaista myyntilupaa. Suomen lääkeviranomaiset myönsivät toukokuussa 2009 samanlaisen rajatun *Named Patient Basis* -myyntiluvan Cereprolle.

Huhtikuussa 2009 Ark julkaisi ensimmäisen päivityksen faasi III -tutkimuksen jatkoseurannassa. Tulokset tukivat alkuperäisiä havaintoja ja osin paransivat niitä, minkä lisäksi tutkimuksen tilastollinen merkitsevyys parani. Tämä nosti Ark Therapeuticsin pörssikurssia 15 prosentilla.

Lokakuussa 2009 Turun Sanomissa arvioitiin, että Cerepro olisi ensimmäinen myyntiluvan saava suomalainen biolääke. Tämä tapahtuisi kesällä 2010. 16. joulukuuta 2009 EMEA kuitenkin ilmoitti negatiivisesta mielipiteestään hakemuksen suhteen, koska kokeiden puolueettomuudesta ei ollut varmuutta. Lisäksi sivuvaikutusten epäiltiin olevan liian vakavia standardihoitoon verrattuna. Vaikka myyntilupaa ei tullutkaan, Ark tulkitsi koko lääkekehityksensä pohjana olevan adenovirusmallin saaneen vihreää valoa. Yritys ilmoitti myös valittavansa hylkäyspäätöksestä, mutta veti valituksensa pois myöhemmin. Kielteisen myyntilupapäätöksen seurauksena Arkin osakekurssi puolittui 18. joulukuuta 15 pennyyn. 5. tammikuuta 2010 yritys ilmoitti aloittavansa Kuopion yksikössään YT-neuvottelut, joiden tarkoituksena oli puolittaa työntekijämäärä viiteen kymmeneen.. Cerepron oikeudet siirtyivät kaupassa uudelle yritykselle.

Lymphatix Oy:n osto
-------------------

Tammikuussa 2008 Ark Therapeutics Plc. osti Lymphatix Oy:n Licentia Ltd/Helsingin yliopistolta sekä Ludwig Institute for Cancer Researchilta 2,25 miljoonalla eurolla. Kaupan myötä Ark sai rojaltivapaat oikeudet VEGF-D ja VEGF-C -kasvutekijäpohjaisten geenilääkkeiden kehittämiseen (angiogeneesi ja lymfangiogeneesi). Oston myötä Ark kasvatti VEGF-portfoliotaan, jota se alkoi tutkia ja kehittää Kuopiossa aikaisempien Trinamin ja Cerepron mallien pohjalta. Tammikuussa 2009 Ark myönsi alilisenssin VEGF-geeniteknologian käyttöön Oy Lx Therapies Ltd:lle imusuonistosairauksien (lymfaödeema, lymfadeema) lääkehoidon kehittämiseen.

Patenttikiistat
---------------

Lokakuussa 2009 australialainen Circadian Technologies Limited (ASX: CIR) ilmoitti peruuttavansa Arkin oikeuden käyttää VEGF-D lisenssiään Arkin Trinam-tuotteeseen liittyen. Syyksi ilmoitettiin maksamattomat lisenssimaksut. Tämän lisäksi yritys ilmoitti ryhtyvänsä oikeustoimiin myös Arkin tytäryhtiö Lymphatix Oy:ta vastaan.

Myynti
------

2013 Ark Therapeuticsin Kuopion toiminnat myytiin aluksi Wölbern Private Equity:lle ja tästä eteenpäin saksalaiselle säätiölle. Uuden yrityksen nimeksi tuli FinVector Vision Therapies. Toiminta on ollut tappiollista myös uudessa omistuksessa

Lähteet
-------

1. 1 2 3  Ark Therapeutics Oy *Fonecta Finder*. Viitattu 1.6.2012.
2. 1 2  Taloustiedot Fonecta Finder. Viitattu 1.6.2012.
3. 1 2 3 4 5 6 7 8  Pietiläinen, Matti: "Hulppea lääketehdas Kuopioon" ja "Kuopion asema bioalalla vankistui yli 500 neliöllä".  *Savon Sanomat*, 9.7.2008, 101. vsk, nro 186, s. 1 ja 9.
4. ↑  Erkko, Riikka: Ark Therapeutics Lontoon pörssiin. *SPARK, Turku Science Parkin verkkolehti*.  5.3.2004. Viitattu 18.10.2007.
5. ↑  Research Programmes Ark Therapeutics Plc..  Arkistoitu 8.6.2008. Viitattu 17.7.2008. (englanniksi)
6. ↑  Janhunen, Hannu: Maailman ensimmäinen geenilääketehdas rakenteilla Tekniaan *Teknia News*. Teknologiakeskus Teknia.  Arkistoitu 23.10.2007. Viitattu 13.9.2007.
7. ↑  Geenilääketehdas ja Honeywell kasvattavat Tekniaa *Kauppalehti*.  10.10.2006. Viitattu 13.9.2007. [vanhentunut linkki]
8. ↑  Salmela, Kari: Ark Therapeutics laajentaa Kuopiossa.  13.12.2007. Kantti.net.  Arkistoitu 30.12.2007. Viitattu 14.12.2007.
9. 1 2  Ark opens new manufacturing facility in Finland  8.7.2008. thisismoney.co.uk:  Ark Therapeutics plc. Viitattu 17.7.2008. (englanniksi)[vanhentunut linkki]
10. ↑  Ympäristölupapäätös  7.4.2008. Pohjois-Savon ympäristökeskus. Viitattu 29.12.2008.
11. ↑  Ark Therapeutics` cancer drug Cerepro cannot be approved `yet` in Europe *Forbes*.  27.4.2007. CheckOrphan. Viitattu 29.12.2008. (englanniksi)[vanhentunut linkki]
12. ↑  Ark's newest manufacturing suite receives GMP approval  25.4.2012. Ark Therapeutics.  Arkistoitu 8.5.2012. Viitattu 1.6.2012. (englanniksi)
13. 1 2  Manninen, Kari: Ark Therapeuticsin aivosyöpälääke tehosi.  *Savon Sanomat*, 1.8.2008, nro 209, s. A12.
14. ↑  Preliminary Cerepro(R) Phase III results meet primary endpoint (pörssitiedote)  30.7.2008. Ark Therapeutics. Viitattu 1.8.2008. (englanniksi)[vanhentunut linkki]
15. 1 2  Cerepro(R) Application for Marketing Authorisation Accepted by EMEA  7.1.2009. PipelineReview. Viitattu 5.2.2009. (englanniksi)
16. ↑  O'Doherty, John: Ark lifted by Cerepro trial approval  6.1.2009. Financial Times. Viitattu 5.2.2009. (englanniksi)
17. ↑  Honkanen, Juha-Pekka: Cerepro hyväksyttiin yksittäisten glioomapotilaiden hoitoon Ranskassa *Lääkärilehti*.  16.2.2009. Viitattu 17.2.2009.
18. ↑  Second European Country to Commence Cerepro® Treatment on Named Patient Basis - Named Patient Supply approved in Finland  15.5.2009. Ark Therapeutics. Viitattu 10.6.2009. (englanniksi)[vanhentunut linkki]
19. ↑  Ark Therapeutics Release: Cerepro(R) Phase III Trial Update *Biocompare*.  8.4.2009. Viitattu 14.4.2009. (englanniksi)[vanhentunut linkki]
20. 1 2  Stocks News UK Small-Ark Therapeutics up on drug hopes *Forbes*.  7.4.2009. Viitattu 14.4.2009. (englanniksi)[vanhentunut linkki]
21. ↑  Vehmanen, Jukka: Lääkettä Turun ahdistukseen *Turun Sanomat*.  10.10.2009. Viitattu 10.10.2009. [vanhentunut linkki]
22. ↑  European Medicines Agency recommendation on Cerepro® *investors.arktherapeutics.com*.  16.12.2009.  Arkistoitu 28.8.2013. Viitattu 17.12.2009.
23. ↑  Ark Therapeutics share price (AKT) *Thisismoney.co.uk*. Viitattu 25.12.2009. [vanhentunut linkki]
24. ↑  Hoffman, Julian: Ark's travails highlight biotech risk *Investors Chronicle*.  21.12.2009.  Arkistoitu 4.1.2010. Viitattu 25.12.2009.
25. ↑  Löf, Marika & Jörgensen, Aki: Ark vähentää rajusti väkeä.  *Savon Sanomat*, 6.1.2010, s. 10. Ark karsii puolet pois. Viitattu 6.1.2010. [vanhentunut linkki]
26. 1 2  Ark Therapeutics Grp - Acquisition  8.1.2008. Ark Therapeutics. Viitattu 29.12.2008. (englanniksi)[vanhentunut linkki]
27. ↑  Ark Therapeutics completes potency test qualification enabling Trinam Phase III trial to begin - Quick Facts *RTTNews*.  8.1.2009. Viitattu 5.2.2009. (englanniksi)
28. ↑  Completion of the dose ranging Phase I section of refractory angina clinical study  16.5.2012. Ark Therapeutics.  Arkistoitu 1.9.2012. Viitattu 1.6.2012.
29. ↑  Ark grants VEGF genes licence to Oy Lx Therapies Ltd for lymphatic disease  14.1.2009. Ark Therapeutics.  Arkistoitu 21.3.2009. Viitattu 5.2.2009. (englanniksi)
30. ↑  Circadian subsidiary terminates licence to Ark Therapeutics  29.10.2009. Circadian Ltd.. Viitattu 17.12.2009. (englanniksi)[vanhentunut linkki]
31. ↑  Savon Sanomat *savonsanomat.fi*.  Arkistoitu 24.9.2015.
32. ↑  Kauppalehti *kauppalehti.fi*.  Arkistoitu 4.3.2016.

Aiheesta muualla
----------------

* Yhtiön nettisivut (Arkistoitu – Internet Archive)
* Dawber, Alistair: Ark gains on hopes for cancer drug *The Independent*.  31.7.2008.  (englanniksi)
* Cerepron kohtalo ratkeaa keväällä (Arkistoitu – Internet Archive) *Mediuutiset*, 18.1.2010.
* Geenilääke tulee vielä *Kantti.net*, 2.4.2010. (Seppo Ylä-Herttualan haastattelu)